Sagunt celebra el Dia Internacional de la Ciutat Educadora amb la I jornada ‘Absentisme i Inclusió Socioeducativa. Fent front al fracàs escolar’
24 de novembre 2022

![](/media/wvyiqlnv/c1-jornadaabsentusmo.jpg?width=850&height=566.9886363636364)

Amb motiu del "Dia Internacional de la Ciutat Educadora", que se celebra el pròxim 30 de novembre, el departament d'Educació de l'Ajuntament de Sagunt organitza la I jornada de ‘Absentisme i Inclusió Socioeducativa. Fent front al fracàs escolar’.

L'objectiu de la jornada és reflexionar, posar en comú problemàtiques i resolució dels problemes amb caràcter constructiu, compartir experiències i coneixements. És una jornada de sensibilització i d'aprenentatge, dirigida a professionals de l'educació, comunitats escolars, associacions, entitats cíviques i socials i altres servicis o àmbits que treballen amb menors. També està dirigida a persones o col·lectius interessats en esta temàtica.

Les jornades començaran a les 9.00 hores en el Centre Cívic del Port de Sagunt el dia 30 de novembre amb la presència de l'alcalde de Sagunt, Darío Moreno; el regidor d'Educació, Josep Manuel Tarazona i la presidenta del Consell Escolar de la Comunitat Valenciana, Rosa Canyades.

Amb posterioritat, presentaran les seues ponències la coordinadora de la Fiscalia de Menors de València, Consuelo Benavent i la cap de servici d'Orientació educativa de la Conselleria d'Educació, Mónica Añón, així com experiències d'ajuntaments com el d'Albal, centres escolars com el CEIP Baladre o associacions com la de TDAH-Morvedre. Així mateix, l'acte estarà amenitzat pel conjunt de música de cambra del professorat del Conservatori Professional de Música Joaquín Rodrigo de Sagunt amb el seu repertori ‘Música per una Ciutat Educadora’. A més, compten amb la col·laboració del programa de patrocini de ArcelorMittal.

![](/media/lt4ljedv/c_miniciudadeducadora.jpg?width=850&height=566.9886363636364)

Josep Manuel Tarazona ha indicat que «**la Ciutat educadora, ciutat de pau i oportunitats és el lema d'enguany i crec que és més oportú que mai perquè l'educació és un motor fonamental per a aconseguir aquest estat de pau i benestar. A més, totes les persones han de tindre les mateixes oportunitats, per això, hem considerat molt pertinent treballar un tema tan pròxim de les entitats locals com és l'absentisme i la inclusió socioeducativa, que al final té tantes conseqüències no desitjables. Per això nosaltres afegim que sense totes i cadascuna de les persones que conformen l'escola, aquesta no estarà completa. Treballem, doncs, per a previndre l'absentisme. Per la qual cosa, us convidem a la jornada, a totes i tots, per a continuar construint Sagunt com una ciutat educadora**».

Amb esta jornada de treball, es pretén també recollir orientacions i reflexions que oferix este protocol d'actuació davant l'absentisme amb l'objectiu principal de treballar, d'una manera coordinada i consensuada amb tots els agents implicats, per a evitar la pèrdua d'alumnat de les escoles i instituts i donar-li la volta a l'absentisme.

Així mateix, recentment el departament d'Educació de l'Ajuntament ha integrat dins del seu Reglament d'Absentisme Municipal els continguts i les directrius exposades en la Resolució de 29 de setembre de 2021 de la Direcció General d'Inclusió Educativa, per la qual s'establix el protocol d'actuació davant situacions d'absentisme escolar en centres educatius sostinguts amb fons públics de la Comunitat Valenciana, que impartixen ensenyaments obligatoris i Formació Professional.

Les persones interessades a participar poden enviar un correu amb les seues dades (nom, cognom, professió) a: [jornadaabsentismeescolar@aytosagunto.es](mailto:jornadaabsentismeescolar@aytosagunto.es)

![](/media/3wentlxl/c_programa.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/sagunt-celebra-el-dia-internacional-de-la-ciutat-educadora-amb-la-i-jornada-absentisme-i-inclusio-socioeducativa-fent-front-al-fracas-escolar/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebra-el-dia-internacional-de-la-ciutat-educadora-amb-la-i-jornada-absentisme-i-inclusio-socioeducativa-fent-front-al-fracas-escolar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebra-el-dia-internacional-de-la-ciutat-educadora-amb-la-i-jornada-absentisme-i-inclusio-socioeducativa-fent-front-al-fracas-escolar/ "Linked In")
*   [](mailto:?body=https://aytosagunto.es/va/actualitat/sagunt-celebra-el-dia-internacional-de-la-ciutat-educadora-amb-la-i-jornada-absentisme-i-inclusio-socioeducativa-fent-front-al-fracas-escolar/)